ডোনাল্ড ট্রাম্পের সে অপরিণামদর্শী ঘোষণায় বিশ্বের পরিবেশবাদী আন্দোলনের নেতাকর্মী ও বিপন্ন বা ঝুঁকিপূর্ণ দেশগুলোর মানুষের মধ্যে এক চরম হতাশার ছায়া নেমে আসে। যুক্তরাষ্ট্র ও গণচীনসহ বিশ্বের শিল্পসমৃদ্ধ দেশগুলোর অব্যাহতভাবে পরিবেশদূষণের কারণে আবহাওয়া ও জলবায়ুতে এক বিরূপ প্রতিক্রিয়া দেখা দিয়েছে। ক্রমাগত উষ্ণতা বৃদ্ধির কারণে সমুদ্রের পানিরও উচ্চতা বৃদ্ধি পেয়েছে। তাতে সমুদ্র উপকূলবর্তী বিশ্বের বিভিন্ন দেশের নিম্নাঞ্চল নিমজ্জিত হয়ে পড়ার সমূহ আশঙ্কা রয়েছে। তাতে দরিদ্র দেশের কোটি কোটি মানুষ হারাবে তাদের কৃষির জমি ও আবাসস্থল। তা ছাড়া আবহাওয়া ও জলবায়ুর বিরূপ প্রতিক্রিয়ায় বিশ্বব্যাপী আরো বেড়ে যাবে ঘূর্ণিঝড়, বন্যা, অনাবৃষ্টি ও অতিবৃষ্টির তাণ্ডব। এ অবস্থায় দেখা যাচ্ছে বিশ্বের সবচেয়ে পরিবেশদূষণকারী দেশ হচ্ছে যুক্তরাষ্ট্র, গণচীন, ভারত ও দক্ষিণ কোরিয়াসহ বিশ্বের শিল্পসমৃদ্ধ দেশগুলো। অথচ বিরূপ পরিবেশের শিকার হচ্ছে বিশ্বব্যাপী অগণিত উন্নয়নশীল দেশ, যারা দূষণের জন্য মোটেও দায়ী নয়। এ বিষয়টি যথাসময়ই উপলব্ধি করেছিলেন যুক্তরাষ্ট্রের প্রেসিডেন্ট বারাক ওবামা ও গণচীনের প্রেসিডেন্ট শি চিন পিং। সে কারণে তাঁরা উভয়ে এক সময়োপযোগী চুক্তি স্বাক্ষর করেছিলেন বিশ্বের পরিবেশ উন্নয়ন ও তাপমাত্রা অন্তত ২ ডিগ্রি কমিয়ে আনার লক্ষ্যে। অথচ ডোনাল্ড ট্রাম্প প্রেসিডেন্ট নির্বাচিত হওয়ার আগেই সে বৈশ্বিক পরিবেশ চুক্তিকে প্রত্যাখ্যান করেছেন। তাতে প্রশ্ন উঠেছে, যে দেশ মুক্তবিশ্বের নেতৃত্ব দাবি করে এবং একই সঙ্গে সবচেয়ে বেশি পরিবেশদূষণ সৃষ্টি করছে তাকে বা তার নেতৃত্বকে বিশ্বের বিপন্ন মানুষ কিভাবে মোকাবিলা করবে? সে কারণেই বিশিষ্ট ব্রিটিশ সাংবাদিক জর্জ মনবিয়ট সম্প্রতি ‘দ্য গার্ডিয়ানে’ লিখেছেন, ট্রাম্পের পরিবেশ বিপর্যয়কে অস্বীকার বিশ্বে যুদ্ধবিগ্রহও ডেকে আনতে পারে।